ประกาศคณะกรรมการคุ้มครองข้อมูลเครดิต เรื่อง อายุข้อมูลในการประมวลผลข้อมูล การประมวลผลข้อมูลของบริษัทข้อมูลเครดิต และการส่งข้อมูลของสมาชิก (ฉบับที่ 4)
ประกาศคณะกรรมการคุ้มครองข้อมูลเครดิต
ประกาศคณะกรรมการคุ้มครองข้อมูลเครดิต
เรื่อง
อายุข้อมูลในการประมวลผลข้อมูล การประมวลผลข้อมูลของบริษัทข้อมูลเครดิต
และการส่งข้อมูลของสมาชิก
(ฉบับที่ ๔)
 

โดยที่เป็นการสมควรแก้ไขเพิ่มเติมหลักเกณฑ์การแจ้งลูกค้าของสมาชิกเกี่ยวกับการส่งข้อมูลเพิ่มเติมในส่วนของประวัติการชำระสินเชื่อและประวัติการชำระราคาสินค้าหรือบริการโดยบัตรเครดิตให้แก่บริษัทข้อมูลเครดิต
เพื่อให้เกิดความยืดหยุ่นและประสิทธิภาพในการปฏิบัติงานของสมาชิกเพิ่มขึ้น
ขณะที่ยังคงให้ความคุ้มครองสิทธิเจ้าของข้อมูลที่จะรับรู้ว่าบริษัทข้อมูลเครดิตเก็บรักษาข้อมูลใดของตน

อาศัยอำนาจตามความในมาตรา
๑๘ แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕
ซึ่งแก้ไขเพิ่มเติมโดยพระราชบัญญัติการประกอบธุรกิจข้อมูลเครดิต (ฉบับที่ ๒) พ.ศ.
๒๕๔๙ คณะกรรมการคุ้มครองข้อมูลเครดิตออกประกาศไว้ ดังต่อไปนี้

ข้อ
๑[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๒ ให้ยกเลิกความในข้อ ๑๗
แห่งประกาศคณะกรรมการคุ้มครองข้อมูลเครดิต เรื่อง อายุข้อมูลในการประมวลผลข้อมูล
การประมวลผลข้อมูลของบริษัทข้อมูลเครดิตและการส่งข้อมูลของสมาชิก ลงวันที่ ๕
กันยายน พ.ศ. ๒๕๕๗ และให้ใช้ความดังต่อไปนี้แทน
ข้อ ๑๗ การส่งข้อมูลเพิ่มเติมในส่วนของประวัติการชำระสินเชื่อ
และประวัติการชำระราคาสินค้าหรือบริการโดยบัตรเครดิตให้แก่บริษัทข้อมูลเครดิต
ให้สมาชิกปฏิบัติดังนี้
ข้อมูลของลูกค้าในปีบัญชีหรือปีปฏิทินใดที่สมาชิกส่งให้บริษัทข้อมูลเครดิต
ให้สมาชิกแจ้งให้ลูกค้าทราบในปีบัญชีหรือปีปฏิทินนั้นหรือไม่เกินกว่าสามสิบวันนับแต่วันสิ้นปีบัญชีหรือวันสิ้นปีปฏิทินนั้น
เว้นแต่คณะกรรมการคุ้มครองข้อมูลเครดิตจะอนุญาตให้สมาชิกปฏิบัติเป็นอย่างอื่นเป็นการเฉพาะราย
ในการแจ้งดังกล่าวอาจแจ้งทุกครั้งที่มีการส่งข้อมูลหรือรวบรวมแจ้งในคราวเดียวกันก็ได้
ในกรณีที่จะมีการเปลี่ยนแปลงรอบการแจ้งการส่งข้อมูลเพิ่มเติมตามวรรคหนึ่งให้สมาชิกแจ้งให้ลูกค้าทราบล่วงหน้าก่อนการเปลี่ยนแปลงดังกล่าว


ประกาศ ณ วันที่ ๒๘
ธันวาคม พ.ศ. ๒๕๕๘
วิรไท สันติประภพ
ประธานคณะกรรมการคุ้มครองข้อมูลเครดิต







ปุณิกา/ปริยานุช/จัดทำ
๘ มกราคม ๒๕๕๙































[๑] ราชกิจจานุเบกษา
เล่ม ๑๓๒/ตอนพิเศษ ๓๕๑ ง/หน้า ๑๕/๓๐ ธันวาคม ๒๕๕๘